Ir-Regolament tal-Kunsill (KE) Nru 1148/2002
tas-26 ta' Ġunju 2002
li jemenda r-Regolament (KE) Nru 2505/96 li jiftaħ u jipprovdi għall-amministrazzjoni tal-kwoti awtonomi tat-tariffi tal-Komunità għal ċerti prodotti agrikoli u industrijali
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 26 tiegħu,
Wara li kkunsidra l-proposta tal-Kummissjoni,
Billi:
(1) Bis-saħħa tar-Regolament (KE) Nru 2505/96 [1], il-Kunsill jiftaħ kwoti awtonomi tat-tariffi tal-Komunità għal ċerti prodotti agrikoli u industrijali. Id-domanda tal-Komunità għall-prodotti inkwestjoni għandha tintlaqa' skond il-kundizzjonijiet l-aktar favorevoli. Il-kwoti tat-tariffi tal-Komunità għandhom għalhekk jintefħu b'rati mnaqqsa jew ta' żero għal volumi xierqa, u jkunu miżjuda jew estiżi fil-każ ta' ċerti kwoti tat-tariffi eżistenti, filwaqt li jkun evitat kull tfixkil fis-swieq ta' dawn il-prodotti.
(2) Ir-Regolament (KE) Nru 2505/9 għandu għalhekk ikun emendat.
(3) Wara li tkun ikkunsidrata l-importanza ekonomika ta' dan ir-Regolament, huwa meħtieġ li titqajjem il-bażi ta' l-urġenza pprovduta fil-punt I(3) tal-Protokoll anness mat-Trattat dwar l-Unjoni Ewropea u tat-Trattati li jistabbilixxu l-Komunitajiet Ewropej dwar ir-rwol tal-parlamenti nazzjonali fl-Unjoni Ewropea.
ADOTTA DAN IR-REGOLAMENT:
L-Artikolu 1
Għall-perijodu tal-kwota mill-1 ta' Jannar sat-30 ta' Ġunju 2002, l-Anness I tar-Regolament (KE) Nru 2505/96 għandu jkun emendat kif ġej:
- in-numru ta' l-ordni 09.2935: l-ammont tal-kwota tat-tariffi għandu jkun mibdul għal 80000 tunnellata metrika.
L-Artikolu 2
Għall-perijodu tal-kwota mill-1 ta' Jannar sal-31 ta' Diċembru 2002, l-Anness I tar-Regolament (KE) Nru 2505/96 għandu jkun emendat kif ġej:
- in-numru ta' l-ordni 09.2799: l-ammont tal-kwota tat-tariffi għandu jkun mibdul għal 50000 tunnellata metrika,
- in-numru ta' l-ordni 09.2950: l-ammont tal-kwota tat-tariffi għandu jkun mibdul għal 6500 tunnellata metrika.
L-Artikolu 3
B'effett mill-1 ta' Lulju 2002, il-kwoti tat-tariffi stipulati fl-Anness ta' dan ir-Regolament għandhom ikunu miżjuda ma' l-Anness tar-Regolament (KE) Nru 2505/96.
L-Artikolu 4
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-26 ta' Ġunju 2002.